La XVIII Gala d’AFACAM obrirà el dimarts la programació municipal de Més Escena a Sagunt
12 d’agost 2022

![](/media/xrmlspq5/c1_mini_m1_xviiigalaafacam_22.jpg?width=850&height=566.9886363636364)

Dimarts que ve, 16 d'agost, a les 22.30 hores comença la programació de Més Escena a Sagunt, el programa d'espectacles organitzat per la Regidoria de Cultura de l'Ajuntament de Sagunt com a complement al festival Sagunt a Escena. Ho farà amb la celebració de la XVIII Gala d’AFACAM, que donarà inici a les sis cites amb les quals comptarà aquesta edició.

La gala se celebrarà en el Teatre Romà i tindrà una duració de dues hores en les quals se succeiran actuacions musicals, poesia i dansa en un esdeveniment apte per a tots els públics. L'entrada consistirà en un donatiu de 10 euros que aniran a benefici de l'associació de familiars de malalts d’alzheimer.

Els artistes convidats d'enguany són Violincheli Brothers, Melani i Leonor. A més també participaran Abdón Sampedro, Laura Agustí, Antonio Pecino, Toni Blasco, Ana Grau, Carlos Solano, Juan Muñoz _Perla_, Juanka, Carlos Pérez, Josep, Nino Ferri, Inés Richarte i Sergi. El regidor de la gala serà Gonzalo Escrig Molina.

Les localitats es poden adquirir en diversos establiments i comerços de la ciutat. A més, s'ha habilitat una fila zero perquè aquelles persones que així ho desitgen puguen realitzar donatius, independentment de s’hi assistixen o no, al número de compte ES83 3159 0034 8122 9400 4722.

Més Escena a Sagunt comptarà amb altres cinc espectacles, dels quals dos seran també en el Teatre Romà, tots dos a les 22.30 hores. Passió per Sagunt portarà l'_Asamblea de Mujeres_ d'Aristòfanes al recinte clàssic els dies 30 i 31 d'agost. Es tracta d'una comèdia pensada per a majors de 12 anys que s'interpretarà en castellà i que tindrà una duració d'hora i mitja. Les entrades tindran un cost de 10 euros.

Els dies 2 i 3 de setembre arribarà _Saguntilíada_ a este mateix espai de la mà de la Companyia Hongaresa de Teatre. Tindrà una duració d'hora i mitja i és per a tots els públics. L'entrada serà de 10 euros.

La Casa dels Berenguer acollirà _Mikis Theodorakis, Athanatos Immortal (1925-2021)_, de Scaena Graecolatina. És un espectacle de música, poesia i dansa interpretat en castellà i grec modern, de caràcter gratuït i per a tots els públics, que tindrà lloc a les 22.00 hores el 4 i el 5 de setembre.

D'altra banda, els Jardins del Casino de la Gerència acolliran música i dansa. El 9 de setembre el grup Arsefolk oferirà un espectacle de rock-folk valencià titulat _Arse_; i el dia 10 el flamenc arribarà de nou al Port de Sagunt gràcies al Festival Internacional Cante de las Minas amb la Lámpara Minera 2022. Tots dos esdeveniments estan destinats a tots els públics, tenen una duració d'hora i mitja i l'accés és gratuït. En tots dos casos començaran a partir de les 22.00 hores.

![](/media/zulentqr/c2_xviiigalaafacam_22.jpg?width=602.7272727272727&height=850)

*   [](http://www.facebook.com/sharer.php?u=https://aytosagunto.es/va/actualitat/mes-escena-a-sagunt-xviii-gala-afacam-2022-08-12-val/ "Facebook")
*   [](http://twitter.com/share?url=https://aytosagunto.es/va/actualitat/mes-escena-a-sagunt-xviii-gala-afacam-2022-08-12-val/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mes-escena-a-sagunt-xviii-gala-afacam-2022-08-12-val/ "Linked In")
*   [](mailto:?body=https://aytosagunto.es/va/actualitat/mes-escena-a-sagunt-xviii-gala-afacam-2022-08-12-val/)